O‘zbekiston aeroportlarida kuzatilgan quyuq tuman sabab bir qator reyslar kechiktirildi

O‘zbekistonda 8-dekabr kuni ertalab kuzatilgan tuman bir qator aeroportlarda reyslar kechikishiga sabab bo‘ldi. Bu haqda Uzbekistan Airports matbuot xizmati xabar berdi.

Qayd etilishicha, Toshkentdan uchadigan HY051 reysi Urganch aeroportiga soat 08:20 da qo‘nishi kerak edi. Biroq aeroportda qalin tuman tufayli ko‘rish imkoniyati 200 metrga tushgani sababli reys kechiktirildi. Samolyot poytaxtdan uchib ketishi soat 11:30 ga ko‘chirilgan.
Shuningdek, tuman sabab Toshkent—Nukus yo‘nalishi bo‘yicha HY051 reysi ham kechiktirilgan. Samolyot Toshkentdan soat 07:30 da parvoz qilishi kerak bo‘lgan, biroq noqulay ob-havo sharoiti tufayli parvoz soat 11:30 ga qoldirilgan.
“Navoiy” aeroporti ham quyuq tuman qoplab, ko‘rish masofasi 300-350 metrni tashkil etgan. Ammo ertalabki vaqtda jadvalda yo‘lovchilar qatnovi bo‘lmagan.
Ayni paytda aeroportlarda ob-havo sharoiti yaxshiligi qo‘shimcha qilingan.
Eslatib o‘tamiz, 7-dekabr kuni ham tuman sababli Urganch—Toshkent va Toshkent—Andijon reysi ham kechiktirilgandi. Shuningdek,  Moskvadan uchgan “Aeroflot” samolyoti tuman sababli Urganch aeroportiga qo‘na olmay Nukusdagi zaxira aerodromiga qo‘ngandi.